পুজোর মুখে বোনাসের দাবিতে ডুয়ার্সের চা বাগানে শ্রমিক আন্দোলন

আলিপুরদুয়ার: আজ মহালয়া (Mahalaya)। পুজোর (Durga Puja) আর কয়েকদিন বাকি, অথচ ডুয়ার্সের একাধিক চা বাগানে এখনও অবধি বোনাস পাননি শ্রমিকরা। উৎসবের মুখে এই বোনাসই তাঁদের প্রধান ভরসা। তাই বোনাস না মেলায় ক্ষোভে ফেটে পড়েছেন চা শ্রমিকরা। শনিবার সকালে চিনচুলা, বীরপাড়া, গ্যারগাণ্ডা, ধুমচিপাড়া সহ একাধিক চা বাগানে শ্রমিকরা গেট মিটিং ও বিক্ষোভে সামিল হন। তাঁদের দাবি, অবিলম্বে পূর্ণাঙ্গ বোনাস প্রদান করতে হবে (District News)।

গেট মিটিংগুলিতে উপস্থিত ছিলেন আলিপুরদুয়ার সাংসদ মনোজ টিগ্গা। তিনি শ্রমিকদের পাশে থাকার আশ্বাস দিয়ে স্পষ্ট জানিয়েছেন, “চা শ্রমিকদের ন্যায্য অধিকার কোনওভাবেই খর্ব করা যাবে না। ২০ শতাংশ বোনাস প্রদান করতেই হবে মালিকপক্ষকে। আমরা ২০ শতাংশের কম বোনাস কোনোভাবেই মানব না।”

আরও পড়ুন: রানাঘাটে উদ্বোধন হল ফ্যাশন এন্ড লাইফ স্টাইল ক্রাফট এক্সিবিশন মেলা

চা বাগানগুলিতে এই পরিস্থিতি ঘিরে শ্রমিক সমাজে চরম অনিশ্চয়তা তৈরি হয়েছে। শ্রমিক নেতারা জানিয়েছেন, দ্রুত সমাধান না হলে আন্দোলন আরও তীব্র হবে।

ডুয়ার্সের চা শিল্পে পুজোর আগে বোনাস বিতরণ দীর্ঘদিনের রীতি। শ্রমিকদের বক্তব্য, এই বোনাস ছাড়া উৎসবের খরচ সামলানো কার্যত অসম্ভব। তাই প্রশাসন ও মালিকপক্ষের দ্রুত হস্তক্ষেপ দাবি করেছেন তাঁরা।